
Uznesenie Mestský súd Bratislava IV v exekučnej veci oprávneného: I. T.Y. - Z. K.V., H. XX, Y., zastúpený: Advokátska kancelária JUDr. Viktor Zvolenský, Jantárová 30, Košice proti povinnému: G & G europe, s.r.o., IČO: 35835524, Škultétyho 2, Bratislava, na vymoženie uloženej povinnosti zaplatiť istinu 410,06 eura s príslušenstvom, trovy konania, trovy právneho zastúpenia a trovy exekúcie, vedenej súdnym exekútorom: JUDr. Miroslav Zahorjan, so sídlom exekútorského úradu Hlavná 6 Košice, takto rozhodol: I. Súd u r č u j e, že došlo k zastaveniu starej exekúcie. II. Súdny exekútor n e m á n á r o k na náhradu paušálnych trov exekúcie. odôvodnenie: 1. Na podklade exekučného titulu, rozsudku, ktorý vydal Okresný súd Bratislava III pod sp. zn. 26Cb/9/06-64 dňa 22.03.2006 a návrhu oprávneného na vykonanie exekúcie sa u súdneho exekútora začalo exekučné konanie. 2. Okresný súd Bratislava III súdneho exekútora poveril vykonaním exekúcie na vymoženie uloženej povinnosti poverením č. 5103 044116 dňa 27.10.2006, ktoré súdny exekútor prevzal dňa 06.11.2006. 3. Dňa 27.02.2019 súdny exekútor predložil súdu podnet na zastavenie exekúcie podľa ust. § 57 ods. 1 písm.h) Exekučného poriadku, pretože konštatoval nemajetnosť. 4. Tunajší súd má z Obchodného registra Mestského súdu Bratislava III preukázaný zánik povinného bez právneho nástupcu a jeho výmaz ex offo dňa 17.08.2018. 5. Podľa § 1 ods. 1 zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len „ZoUNEK“), tento zákon upravuje postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 (ďalej len „exekučné konanie“) a osobitosti postupu pri podaní opätovného návrhu na vykonanie exekúcie (ďalej len „opätovný návrh“). 6. Podľa § 1 ods. 2 ZoUNEK, na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 7. Podľa § 2 ods. 1 ZoUNEK, stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; 1) na tento účel platí, že stará exekúcia sa zastavila vznikom dôvodu na jej zastavenie.
8. Podľa § 2 ods. 2 ZoUNEK, stará exekúcia sa podľa odseku 1 písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, 4) f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie.5) " 9. Podľa § 3 ods. 1 ZoUNEK, rozhodnou dobou je doba piatich rokov. Rozhodná doba plynie odo dňa doručenia prvotného poverenia na vykonanie exekúcie súdnemu exekútorovi (ďalej len "exekútor"), ak § 4 neustanovuje inak; na zmenu exekútora sa neprihliada. 10. Podľa § 5 ods. 3 ZoUNEK upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 11. Podľa § 6 ods. 4 písm. a) ZoUNEK exekútor nemá nárok na náhradu paušálnych trov, ak oprávnenému zaslal upovedomenie o zastavení exekúcie po uplynutí lehoty podľa § 5 ods. 3. 12. Podľa § 8 ods. 2 ZoUNEK, ak exekútor nezašle oprávnenému upovedomenie o zastavení starej exekúcie v lehote podľa § 5 ods. 3, súd mu aj bez návrhu uznesením uloží, aby upovedomenie o zastavení starej exekúcie vyhotovil a zaslal oprávnenému v určenej lehote, alebo súd uznesením určí, že došlo k zastaveniu starej exekúcie. Exekučné konanie sa končí právoplatnosťou uznesenia súdu o určení, že došlo k zastaveniu starej exekúcie. 13. Súd ma preukázané, že v danom prípade ide o starú exekúciu, začatú pred 1. aprílom 2017 a vedenú podľa predpisov účinných do 31. marca 2017 a povinný zanikol bez právneho nástupcu. Nakoľko do 01.01.2020 súd nerozhodol o zastavení exekúcie podľa Exekučného poriadku a poverený súdny exekútor upovedomenie o zastavení starej exekúcie v zmysle ustanovenia § 2 ods. 1 písm. b) ZoUNEK do dnešného dňa súdu nepredložil, súd určil, že došlo k zastaveniu starej exekúcie. 14. Nakoľko ide o starú exekúciu, ktorá sa zastavuje uznesením podľa § 8 ods. 2 ZoUNEK, súdny exekútor nemá nárok na náhradu paušálnych trov exekúcie. Poučenie: Proti tomuto uzneseniu nie je prípustné odvolanie. Proti tomuto rozhodnutiu je možné podať sťažnosť v lehote 15 dní od jeho doručenia, písomne, dvojmo. V sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti (§ 243, 244 Civilného sporového poriadku).

